
			Forord

			Denne historien kom tilfeldig til meg. Fortalt gjennom fire iskalde høstkvelder, sittende rundt et flammende bål sammen med Eric Hunt. Fortellingen skremte meg den gang og preger meg fortsatt. Såpass at jeg egentlig ikke hadde tenkt å skrive dette. Ikke nå, kanskje ikke noensinne.

			Skildringene ble ikke formet av fantasi, dagdrømmer eller hentet fra noens mareritt. Tvert imot er dette en detaljert transkripsjon, rå og ufiltrert, nøyaktig slik ordene falt ved leirbålet. De ble heller ikke fortalt for å glede eller underholde, men for å advare.

			Fordi dette dreier seg ikke bare om en flyulykke, korrupsjon eller om militære operasjoner. Det handler om noe dypere, en varslet katastrofe, som mørk og nådeløs steg uventet til overflaten.

			Den eneste grunnen til at historien kan fortelles, er at én mann ble stående igjen. Ikke gjemt i skyggene, men eksponert og alene ute på slagmarken.

			Les dette som en advarsel, forsøk å forstå hva Eric Hunt gjennomgikk. Ikke vent, gjør det nå. En natt kan den samme ulykken krype inn i din bakgård, lydløst og truende. Da er det for sent.

			1. Prolog

			VIP-maskinen fra det kinesiske flyvåpenet, en eldre Gulfstream med betegnelsen CA-100, hadde kommet langt ut av kurs denne natten.

			Navigasjonsproblemene som oppstod flere timer etter avgang, skyldtes serier av alvorlige tekniske feil i cockpiten. Situasjonen ble raskt kritisk, så alvorlig at flyet i praksis allerede var dødsdømt bare minutter etter at den første feilen oppstod.

			Bak pilotene i den luksuriøse kabinen satt to passasjerer: Vang Minghua, samt hans kabinettsekretær og livvakt, en kvinne ved navn Li Mei.

			Vang Minghua var landets minister for statens sikkerhet, i tillegg til å være medlem av Den nasjonale folkekongressen. Til sammen gjorde dette ham til en av Kinas mektigste, med nærmest full kontroll over landets hemmelige tjenester.

			En blank metallkoffert var lenket til ministerens venstre hånd via et håndjern og en kort kjetting. Et illevarslende signal om at innholdet ikke bare var verdifullt, men også farlig, om ikke potensielt dødelig.

			Det elegante jetflyet hadde tatt av fra Beijing ni timer tidligere, med kurs mot den norske hovedstaden, Oslo. Fire timer etter at flyet nådde marsjhøyde på førtien tusen fot, over det nordlige Kasakhstan, oppstod flere eksplosive branner i cockpiten.

			Til tross for pilotenes raske respons førte brannene til flere kortslutninger i det elektriske anlegget. Kabinen ble mørklagt, viktige instrumenter sluttet å virke og radiokontakten forsvant.

			Det mest alvorlige var likevel at alle datamaskinene som styrte flyets kontrollsystem sviktet. Flaps og haleror lot seg ikke lenger styre, mens motorkraften på begge jetmotorene ble låst.

			Selv da flyet feide inn over Finland og Nord-Sverige i over ni hundre kilometer i timen, var feilene fortsatt ikke rettet. Siden nødprosedyrer knapt inngår i pensum for den kinesiske flygerutdanningen, klarte pilotene heller ikke umiddelbart å betjene de manuelle hydrauliske aktivatorene.

			Noenlunde samtidig med at Gulfstreamen passerte grensen til Norge i stummende mørke, ble begge de røde varsellampene for kritisk drivstoffnivå tent.

			Det var først etter at flyet hadde forlatt fastlandet, et sted sør for Harstad, at pilotene endelig lyktes i å aktivere reservesystemene. Litt senere, et stykke ute i Norskehavet, klarte kapteinen med ren muskelmakt å tvinge CA-100 inn i en skarp sving mot babord. Deretter satte han kursen østover, tilbake mot den norske vestkysten.

			Kort tid senere, rundt tjue nautiske mil fra land, stanset begge motorene og overlot Gulfstreamen til de voldsomme naturkreftene på utsiden.

			Flyet ble deretter sendt inn i en bratt glideflukt mot det opprørte havet, samtidig som kraftige stormkast fra sørvest ubønnhørlig drev det nordover langs Sunnmørskysten.

			Noen minutter senere styrtet flyet i den frådende sjøen, inne i en bortgjemt bukt, rundt fem hundre meter fra land.

			Begge pilotene og de to passasjerene omkom da maskinen traff de skummende brottsjøene, som denne natten nådde bølgehøyder på opptil fem meter.

			Selv om flykroppen og vingene brakk opp i bølgene, ble mesteparten av skrogdelene ubønnhørlig drevet videre inn mot land og grunnere vann.

			Til slutt endte vraket på fem til syv meters dyp i strandsonen, ved en av øyene like utenfor det lille kystsamfunnet Fosnavåg på Sunnmøre.

			I tråd med kinesiske myndigheters rigide prosedyrer var transponderen deaktivert under slike oppdrag. Derfor visste heller ingen nøyaktig hvor CA-100 befant seg da feilene oppstod, eller hvor det styrtet.

			Kinesiske myndigheter meldte aldri at flyet var savnet. Verken norske eller internasjonale myndigheter fikk noen gang vite at Gulfstreamen var forsvunnet. Dermed ble det heller aldri satt i gang noen offisiell leteaksjon.

		

	
		
			2. Krise

			Onsdag 29. september kl. 09:00–18:00

			Statsminister Andreas Ram Østre satt bøyd over det antikke arbeidsbordet denne morgenen. Blikket var fjernt, ansiktet lukket, mens de tynne fingrene som vanlig fiklet ubevisst med en gullpenn fra Montblanc. En personlig gave etter et besøk fra den jordanske kongen. Som selv nå, flere måneder senere, fortsatt ikke var ført opp på listen over mottatte gaver.

			Etter noen minutter i samme stilling var det som om mannen våknet. Med et lett sukk trykket han inn den grønne knappen på callinganlegget.

			«Hei, Bente. Kan du ringe UD og be Skrede komme hit?»

			«Jeg tar det med en gang», svarte sekretæren kontant og la på.

			En halvtime senere banket det hastig på døren til statsministerens kontor. Før Østre rakk å reagere, ble døren revet opp, og Svein Bang Skrede marsjerte selvsikkert inn i det luftige rommet.

			«Hva skjer?» spurte han muntert og slapp seg tungt ned i en myk sofa trukket i rød velur. En generøs innflyttingsgave fra partikamerater i hovedstaden.

			«Flyet landet ikke på Gardermoen i natt. Har du hørt noe fra kineserne?» Østres stemme var hul og usikker.

			«Landet ikke …? Hva er det du sier?» Skrede ristet uforstående på hodet og reiste seg halvveis fra sofaen.

			«Det jeg mener, er at flyet tok av fra Beijing som planlagt, men at det aldri landet i Oslo. Jeg vet ikke mer enn det.»

			Skrede, som sto helt oppreist nå, men svarte ikke med det samme. I stedet studerte han taust armbåndsuret sitt og forsøkte febrilsk å regne ut ankomsttiden.

			«Men …», begynte han og stirret forferdet mot Østre. «Ankomst burde ha vært i natt …, senest klokken fem.

			«Jeg vet», svarte statsministeren og skrittet ut på gulvet.

			«Forresten, Andreas. Hvordan fikk du greie på dette da?» Utenriksministeren sto midt inne på parketten og så anklagende mot landsfaderen.

			«Fra Jørn Hagesæter.»

			«Statssekretæren din?» Skrede ristet på nytt uforstående på hodet.

			«Ja, han har vært standby på flyplassen siden midnatt, sammen med den kinesiske ambassadøren.»

			«Den kinesiske ambass… Har du blitt gal, Andreas?»

			«Vel … jeg hadde ordnet med en intim og ytterst diskré mottakelse der oppe. Ja, bare slik at ministeren skulle føle seg velkommen», svarte Østre.

			Utenriksministeren så vantro og irritert på regjeringssjefen.

			«Diskré mottakelse … og føle seg velkommen», raljerte han. «Du kunne jo like gjerne ropt det ut på torget. Eller ringt VG.»

			«Nå overdriver du.» Østre forsøkte å komme til hektene igjen. Skrede lo kort og intenst, men uten antydning til humor.

			«Ble vi ikke enige om fullt hemmelighold rundt besøket? En fra sikkerhetsteamet ville vært mer enn nok. Men i stedet sender du en mediekåt rådgiver og en … omstridt diplomat.»

			«Det var ikke meningen å lage oppstyr. Jeg forsøkte bare å finne en praktisk løsning», svarte Østre lavt.

			«Dette er ikke en sak for media, og heller ikke noe vi kan slå politisk mynt på», raste ministeren videre, og rettet på brillene mens han søkte etter de riktige ordene.

			«Kina-besøket er politisk dynamitt, lettantennelig og livsfarlig. Det må holdes strengt hemmelig og innenfor disse fire veggene.»

			Den skrinne mannen bak skrivebordet trommet nervøst med pekefingeren mot pulten før han til slutt svarte.

			«Forsøk å roe deg, Svein. Ministeren kom jo ikke.» Han lot setningen henge. «Derfor har heller ingen skade skjedd.»

			 «Uansett, vi må holde oss til avtalen, Andreas. Saken kan ikke nevnes til noen. Ikke på telefon, ikke i e-post, ikke engang som hvisking i korridorene. Hører du?»

			Utenriksministeren var kommet nærmere arbeidsbordet, mens stemmen økte i intensitet.

			«Én liten lekkasje kan ikke bare velte regjeringen, den kan også sende oss begge rett i fangehullet.» Skredes rynkede panne glinset svakt, og de overdimensjonerte brillene hadde glidd nedover neseryggen. «Du må vise mer dømmekraft, Andreas.»

			Utskjellingen fikk statsministeren til å se slukøret i arbeidsbordet, som en guttunge tatt på fersk gjerning.

			«Skjønner, jeg skal bli mer forsiktig», erkjente Østre spakt. Han sendte et flakkende øyekast mot utenriksministeren sin, som om han vurderte å be om unnskyldning. Skrede tørket ansiktet med jakkeermet og dyttet innfatningene på plass med en irritert bevegelse.

			«Greit, da sier vi det slik.»

			«Da glemmer vi Gardermoen et øyeblikk …» Østre forsøkte å ta tilbake styringen. «La oss heller konsentrere oss om de viktige tingene.»

			«Vær konkret, er du snill.»

			«Problemet er at vi faktisk ikke aner hvor flyet har blitt av. Det kan ha nødlandet, blitt kapret, i verste fall skutt ned …», han gløttet ulykkelig mot Skrede, «eller så har det havarert i et fremmed land, der vi ikke kan ta kontroll.»

			Svein Bang Skrede var både tyngre og kortere, nesten tretti centimeter lavere enn regjeringssjefen. Likevel klarte han å fylle kontoret med en aura av usikkerhet og uhygge. Samtidig var luften i arbeidsrommet blitt tett og kvelende, mettet av eksklusiv parfyme, dårlig ånde og gammel svette.

			Også Østre hadde reist seg nå, stemmen var blitt lavere og en aning skjelvende.

			«Husk at det er første gang Vang Minghua er ute av landet på snart femten år.» Skrede nikket svakt:

			«Jeg vet. Det vil bli skandale om det blir oppdaget at sjefen for Kinas etterretning er på hemmelig visitt, ikke bare til Norge …, men til oss personlig.»

			Østre møtte utenriksministerens flakkende øyne i noen lange sekunder:

			«Så, hva gjør vi videre? Jeg mener, hva gjør vi hvis dette besøket, sammen med innholdet i kofferten, lekker ut til media og opposisjonen?»

			«Da er vi ferdige, begge to, enklere blir det ikke», kom det kort fra Skrede. «Muligens forsvarsminister Siw Herlovsen også, for den saks skyld.» Han rettet på nytt en strak pekefinger mot brilleinnfatningen og dyttet den oppover neseryggen.

			«La oss håpe …», Østre senket stemmen, «… at dette bare er en forsinkelse og at flyet dukker opp på ­Gardermoen i løpet av dagen.»

			Andreas Østre reiste seg og gikk rundt skrivebordet. Klamret seg desperat til en illusjon om at han hadde tatt full kontroll da han festet et utfordrende blikk på ministeren:

			«Kan du be ambassadekontakten din om et møte, umiddelbart.» Østre satte seg ytterst på skrivebordet. «Fortell dem at det er en sak av høyeste viktighet for både Norge og Kina, og noe de må håndtere både ytterst diskré og straks.»

			«Jeg tar det med en gang», repliserte utenriksministeren kort. «Men det kan ta tid, disse etterretningsagentene er ikke akkurat som folk flest. I tilfelle dette skulle være ny informasjon for deg.»

			Skrede gikk mot døren, men stanset idet han grep om klinken og snudde seg. De brune øynene flakket, samtidig som han tørket pannen. For første gang var det et glimt av panikk i blikket hans.

			«Jeg er tilbake om noen timer, kanskje sent i ettermiddag, bare sørg for å være tilgjengelig. Og du, Andreas …, ikke gjør noe dumt i mellomtiden.» Han slet deretter opp døren i en rasende bevegelse og toget ut.

			Klokken hadde passert seks på kvelden før utenriksminister Svein Bang Skrede tumlet inn døren til Statsministerens kontor i Inkognitogaten 18.

			«Vi har et problem», fikk han til slutt frem. «Et stort et», la han til. De litt for store brillene satt skjevt på nesen, mens skjorten hadde fått tydelige skjolder under armene. Også resten av klærne var i vill uorden, som om han hadde løpt maraton.

			«Har de funnet flyet?» kom det kort fra Andreas Østre. Han stod ved et av vinduene. Ministeren beveget resignert på hodet før han begynte:

			«Nei …, kineserne aner ikke hvor det er, men de har satt inn alt de har av tilgjengelig personell, søker natt og dag med både radar og satellitter.» Han betraktet lederen oppgitt før han fortsatte:

			«Det er fullt kaos i Beijing, de mistenker at flyet muligens kan ha styrtet i Finland. Ja, eller kanskje i Sverige … eller hvem fanken vet hvor», avsluttet UD-sjefen mens han forsøkte å rette brillene på den såpeglatte huden.

			«Kan vi bidra med noe …, personell, skip eller fly?»

			«Er usikker, vet bare at Beijing alt har mobilisert en tropp såkalte operatører som skal være på vei hitover. De vil starte søket så snart de vet hvor de skal lete.» Denne gangen skvatt regjeringssjefen til:

			«Mener du at … at Kina sender soldater hit?»

			«Nå må du forsøke å være realist, Andreas. I Kina finnes det kun én type personell, nemlig militære, og dette må vi forholde oss til.»

			«Jeg håper …», begynte Østre innbitt, «… jeg håper bare at hele det elendige flyet, sammen med den skjevøyde redselsministeren og alt av bagasje har forsvunnet for godt.» Øynene var blitt hardere da han fullførte: «Og … at det aldri blir funnet.»

			Den underernærte statslederens skingrende stemme, sammen med det forpinte ansiktsuttrykket, sendte nå hutrende ilinger nedover ryggen til utenriksministeren.

		

	
		
			3. Eric Hunt

			Onsdag 29. september kl. 13:00–13:30

			Eric Hunt satt tilbakelent i en italiensk designstol i det som trolig var distriktets mest påkostede hjemmekontor. Rommet lå i underetasjen av villaen hans, et par kilometer utenfor Fosnavåg på Sunnmøre.

			Denne dagen var han i samtale med sin overordnede i Oslo, oberst Widar Krogh, med telefonen på høyttaler. Den brautende bergensdialekten som fylte rommet var vital, energisk og umulig å overse.

			«Men over til noe helt annet, Eric.» Krogh la stemmen i en mer formell tone. «Kan du komme til Lutvann i morgen? Kort varsel dette, jeg vet, men en sak dukket opp sent i går.»

			«Noe galt?» spurte Hunt.

			«Nei, tvert imot. Vi har muligens et spesialoppdrag til deg, om du er interessert?» Krogh stanset et øyeblikk, lenge nok til at Hunt fikk slippe til.

			«Klart det …, slikt er jo alltid interessant. Når var det jeg skulle komme, sa du?» spurte han.

			«Om du er her rundt klokken ti i morgen tidlig, vil det være perfekt.»

			Eric Hunt rettet seg i en affektert bevegelse, og rynket pannen.

			«Det var da voldsomt til hastverk, trodde vi hadde en avtale om lengre varsel før slike reiser?»

			«Nå er du vel litt urimelig?»

			«Nei, jeg synes ikke det.» Hunt lente seg frem. «Som jeg har sagt tidligere, Widar. Så er jeg på nippet til å si opp hele kontrakten med norsk etterretning og reise tilbake til Statene.»

			«Noen som har stått opp med feil fot i dag?» Hunt overhørte spydigheten, men la i stedet inn ekstra kraft i stemmen:

			«Etter snart to år begynner jeg faktisk å bli lei av det hemmelighetsfulle og monotone livet her oppe.»

			«Du tenker for mye. Dette er bare en jobb, det var ikke nødvendigvis meningen at du skulle trives.» Hunt overhørte også denne gangen ironien.

			«Hele greia minner jo mer om en deltidsstilling i et sjuskete vaktselskap. Der jeg har blitt en parkeringsvakt med rusten logo og falmet uniform.»

			«Jeg trodde at oppdraget på Sunnmørskysten ville bli spennende for deg?» prøvde Krogh.

			«Ikke veldig mye som skjer i Fosnavåg for tiden. Jeg føler meg ærlig talt overkvalifisert til jobben, i tillegg kjenner jeg også helt reelt på hjemlengsel.» Det ble stille noen sekunder før Krogh svarte.

			«Du er jo helt ute av kurs, Eric. Delta-operatør og elite­soldat, men fortsatt litt dramatisk.»

			«Samme gamle leksa.»

			«Du kjenner avtalen like godt som meg», fortsatte stemmen fra Oslo. «Dette er ikke Ikea eller Elkjøp. Her må du faktisk fullføre det du har startet, det står ingenting om å slutte.»

			«Ikke?»

			«Nei, du har militær rang og kontraktuelle bindinger, noe som betyr at du tilhører meg i de neste to årene.» Krogh lo lavt og tilgjort, før han la til: «Har du ikke lest kursivteksten i kontrakten?»

			«Er kaptein Evensen like vanskelig?»

			«Verre. Ingen her slipper deg uten kamp, eneste alternativet er om du ligger i en body-bag.» Hunt satte seg tilbake på stolen og la hodet lett på skakke:

			«To år er lenge, særlig når man bor alene i villmarka.» Den lave latteren fra Oslo lød mer ekte denne gangen.

			«Tuller du, det er kort tid. Vi vil bare ikke miste en betrodd infiltratør som vi har investert millioner i å bygge opp.»

			«Jeg ante ikke at jeg var verdt så mye.»

			«Det er du. Spesialtrening, ny identitet, millionlønn og falske historier i alle retninger.»

			«Bare noen billige rekvisita», svarte Hunt. På nytt lo Krogh lavt.

			«Glem heller ikke bil, båt og hytte på fjellet. Da har vi ikke engang begynt å snakke om luksuskåken du bor i, den kom ikke akkurat via Husbanken, den heller.»

			«Du får det til å høres ut som en ferie», svarte Hunt.

			«Er det ikke det?» kom det tørt fra Krogh. «Uansett, for tiden er du Norges desidert dyreste og mest bortskjemte ressurs, og det med god margin. En viktig og uerstattelig brikke i et større geopolitisk spill.»

			«Sludder, jeg kan lett erstattes, det finnes nok av folk som kan gjøre denne jobben.»

			«Senere, kanskje. Dette oppdraget er ikke for hvem som helst.» Krogh senket stemmen instinktivt, som han var redd for å bli avlyttet:

			«Du er vår beste Stay-behind-operatør og en nøkkelperson om det skulle oppstå en krisesituasjon i Norge.»

			Eric Hunt måtte trekke på smilebåndet. Han strakte seg bakover og stirret i taket, som om svarene fantes i en av lysarmaturene. Han likte å tirre den pertentlige obersten, som bet på hver gang.

			«Du fanger ikke helt poenget, Widar», fortsatte han. «Jeg trenger noe mer enn dette, et miljø, en utfordring og mer spenning i hverdagen. Noe eller noen å bryne meg på.»

			«Du har alt du trenger her i Norge. Gresset er ikke nødvendigvis grønnere i USA, om du trodde det.»

			«Hører hva du sier.»

			«Det er nettopp derfor vi vil låne deg tilbake til Fort Bragg de neste dagene, om du tar deg tid til å høre etter. Men, kun for dette ene oppdraget.» Hunt rettet seg brått opp.

			«Fort Bragg? Hvorfor sa du ikke det med en gang?» Krogh overhørte sarkasmen og lot kommentaren passere.

			«Jeg forteller det nå.»

			«Snakker du i så fall om et Delta-oppdrag for gamle Onkel Sam? I utlandet …, eller?» spurte Hunt.

			«Det kan jeg bekrefte.» Krogh dro på det. «Jeg vet ikke alle detaljene ennå, bortsett fra at det ikke blir i Norge.»

			«Nå snakker vi.»

			«Ikke sant. Du får selvfølgelig full informasjon i morgen. Tror dette kan bryte monotonien på ­Sunnmørskysten, om enn for bare noen dager.»

			«Alt hjelper.»

			«I mellomtiden bør du finne en måte å trives på der oppe. Skaff deg en dame, et par rampunger og kanskje ei bikkje. Få deg noe annet å tenke på.»

			«Tror du virkelig en dame frivillig går inn i et forhold med en av Norges mest anonyme menn?» Hunt ristet svakt på hodet. «En amerikaner med norsk pass, uten fremtid og en fortid han ikke kan forklare?»

			«Da må du lete hardere. Dra på kafeer og bygdedans, søk på nettet.» Hunt lo kort.

			«På nettet? Jeg klarer ikke se at Tinder-profilen min vil slå rekordene, heller ikke at kjærestene står i kø utenfor døra. Gjør du?»

			«Kanskje ikke, men jeg skjønner poenget ditt. Men greit, vi lar familieplanleggingen ligge, det er heller ikke min sterke side, skilt som jeg er.»

			«Det er en avtale.»

			«Bra, men da stiller du her i morgen?»

			«Klart det. Nå må jeg løpe, skal på grillparty hos den snakkesalige naboen og halve velforeningen.»

			«Trodde det var den gærne naboen?»

			«Det også. Fyren er ikke bare kiropraktor og grillentusiast, han er i tillegg amatørmeteorolog og gitarist.»

			«Husk at du skal rekke et tidlig fly i morgen, sørg for at du er opplagt til møtet.»

			«Ingen fare. Det blir varm cola og halvstekte burgere, i tillegg til kalde vinder og ustemt banjo. Det eneste som er ferskt der i gården er sladderen.»

			«Det er da noe.»

			«Sant nok. Vi sees uansett på Lutvann i morgen tidlig», avsluttet Eric Hunt og brøt forbindelsen.

